ຫວ່າງແລ້ວນີ້, ສະຖານທູດ ຫວຽດນາມ ປະຈຳ ອົດສະຕາລີ ໄດ້ຈັດຕັ້ງກອງປະຊຸມທາງອອນລາຍ ທີ່ປະກາດໝາກຜົນຂອງກອງປະຊຸມໃຫຍ່ຜູ້ແທນທົ່ວປະເທດຄັ້ງທີ 13 ຂອງພັກກອມມູນິດຫວຽດນາມ. ຕາມຂໍ້ມູນຢູ່ກອງປະຊຸມແລ້ວ, ເພື່ອຜັນຂະຫຍາຍບັນດາເປົ້າໝາຍໜູນຊ່ວຍປະຊາຄົມຊາວ ຫວຽດນາມ, ສະຖານທູດ ຫວຽດນາມ ພ້ອມກັບບັນດາອົງການຕາງໜ້າທູຕານຸທູດຕ່າງໆຢູ່ ອົດສະຕາລີ ໄດ້ວາງອອກ 3 ໜ້າທີ່ຈຸດສຸມ.
ເຂົ້າຮ່ວມກອງປະຊຸມມີທ່ານ ຫງວຽນເຕິດແທັງ ເອກອັກຄະລັດຖະທູດ ຫວຽດນາມ ປະຈຳ ອົດສະຕາລີ ພ້ອມກັບພະນັກງານ, ພາລະກອນສະຖານທູດ ແລະ ບັນດາກົງສູນໃຫຍ່ ຫວຽດນາມ ປະຈຳ ອົດສະຕາລີ, ບັນດາອົງການຕາງໜ້າ ຫວຽດນາມ ປະຈຳ ອົດສະຕາລີ, ຜູ້ຕາງໜ້າສະມາຄົມນັກທຸລະກິດ, ພູມປັນຍາ ແລະ ນັກສຶກສາ ຫວຽດນາມ ປະຈຳ ອົດສະຕາລີ ແລະ 20 ໜ່ວຍຄະນະນັກສຶກສາປະຈຳ ອົດສະຕາລີ.
ທີ່ກອງປະຊຸມ, ທ່ານນາງ ຟ້າມທິທຸ້ຍງາ, ທູດກົງສູນໃຫຍ່, ໄດ້ແຈ້ງໃຫ້ຊາບກ່ຽວກັບເນື້ອໃນ ແລະ ໝາກຜົນຂອງກອງປະຊຸມຄັ້ງທີ 13 ຂອງພັກ.
ກ່ຽວກັບປະຊາຄົມຊາວ ຫວຽດນາມ ອາໄສຢູ່ຕາງປະເທດ, ເອກະສານກອງປະຊຸມຄັ້ງທີ 13 ໄດ້ຢັ້ງຢືນເຖິງຄວາມສົນໃຈ ແລະ ທັດສະນະຂອງພັກ ແລະ ລັດ, ກຳນົດບັນດາໜ້າທີ່ລະອຽດຄືໜູນຊ່ວຍ ຊາວ ຫວຽດນາມອາໄສຢູ່ຕ່າງປະເທດ, ພັດທະນາເສດຖະກິດ ແລະ ຊີວິດການເປັນຢູ່, ການເຊື່ອມຕົວເຂົ້າກັບສາກົນຢູ່ປະເທດປະຈຳຖິ່ນ, ຍົກສູງປະສິດທິຜົນຂອງວຽກງານປົກປ້ອງສາມັນຊົນ, ຄຸ້ມຄອງແຮງງານ, ນັກສຶກສາ, ສ້າງເງື່ອນໄຂົເພື່ອໃຫ້ພໍ່ແມ່ປະຊາຊົນ ຮັກສາພາສາຫວຽດນາມ, ສີສັນວັດທະນະທຳຂອງຊາດ, ຍົກສູງຄວາມເອກອ້າງທະນົງໃຈ, ຄວາມເຄົາລົບຊາດ, ເຮັດໃຫ້ວຽກງານແຈ້ງສະພາບການພາຍໃນປະເທດໃຫ້ເປັນຢ່າງດີ, ຊ່ວຍໃຫ້ພໍ່ແມ່ປະຊາຊົນມຸ່ງໄປເຖິງປະເທດຊາດ, ຮັບຮູ້ ແລະ ມີການກະທຳທີ່ເໝາະສົມກັບຜົນປະໂຫຍດຂອງຊາດ, ແລະ ມີນະໂຍບາຍດຶງດູດແຫຼ່ງກຳລັງຂອງຊາວ ຫວຽດນາມ ອາໄສຢູ່ຕ່າງປະເທດ ປະກອບສ່ວນຢ່າງຕັ້ງໜ້າໃຫ້ແກ່ພາລະກິດສ້າງສາ ແລະ ປົກປັກຮັກສາປະເທດຊາດ.
ເພື່ອຜັນຂະຫຍາຍບັນດາເປົ້າໝາຍດັ່ງກ່າວ, ສະຖານທູດ ຫວຽດນາມ ພ້ອມກັບບັນດາອົງການຕາງໜ້າຕ່າງປະຈຳອົດສະຕາລີຕ້ອງຕັ້ງຈຸດສຸມໃນ 3 ໜ້າທີ່, ສຸມໃສ່ເຮັດໃຫ້ເລິກເຊິ່ງການພົວພັນຄູ່ຮ່ວມມືຍຸດທະສາດ ຫວຽດນາມ ແລະ ອົດສະຕາລີ, ມານະພະຍາຍາມຮັບໃຊ້ໃຫ້ແກ່ການພັດທະນາຂອງປະເທດຊາດ, ໃນນັ້ນໄດ້ກຳນົດການພົວພັນຕ່າງປະເທດດ້ານການເມືອງ, ວັດທະນະທຳ, ເສດຖະກິດ, ວຽກງານສຳລັບຊາວຫວຽດນາມ ອາໄສຢູ່ຕ່າງປະເທດ ຕ້ອງຮັບໃຊ້ເປົ້າໝາຍພັດທະນາ, ສືບຕໍ່ເອົາໃຈໃສ່ຕໍ່ວຽກງານປົກປ້ອງພົນລະເມືອງໃນສະພາບການຊາວຫວຽດນາມ ໄປຮຽນ, ອອກແຮງງານ, ທ່ອງທ່ຽວຢູ່ອົດສະຕາລີ.
ບຸນຄົງ